text: Først ville kommune ikke mødes, men i dag ville de så gerne
  03 oktober 2016 kl. 14.59
  Et ungt par står med en ekstraregning efter at have købt en byggegrund af Vejle Kommune. Indtil historien blev bragt her i TV SYD ville kommunen ikke mødes. 
  I sidste uge fortalte TV SYD historien om det her unge par, der havde købt en grund i Vejle, hvor de skulle bygge hus.
  Men parret fandt ud af, at der skulle graves meget mere jord af deres byggegrund end Vejle Kommunes jordprøver viste.
  Søren Kromann, far og svigerfar til det unge par: "Havde det stået til mig, så havde mødet max varet ti minutter."
  Det betød, at parret risikerede at få en ekstraregning på 300.000 kroner.
  Indtil historien blev bragt her i TV SYD i sidste uge, nægtede kommune at mødes og snakke om sagen med det unge par - men i dag var parret inviteret til møde på kommunen.
  - Havde det stået til mig, så havde mødet max varet ti minutter.  Sådan sagde Søren Kromann efter dagens møde
  - Efter ti minutter var vi gået i selvsving deroppe - og genfortalt, hvad vi mener om hinanden.
  Søren Kromann er far og svigerfar til unge par, der har købt ejendommen.
  - Jeg føler ikke, at vi fik noget ud af det. Det meste af tiden gik med, at de argumenterede for, hvorfor vi ikke sku ha' en kompensation. Det lød, som om at borgmesteren gerne ville høre, hvad vi havde at sige, men han blev nærmest hele tiden afbrudt af andre medarbejdere, som brød hele tiden ind for at fortælle, at vi ikke burde have noget på grund af at vi ikke selv har foretaget jordprøver, sådan fortæller Søren Kromann efter dagens møde.
  - Jeg havde håbet på, at vi kunne få en kompensation. Det blev der startet med at sige, at det skulle vi ikke sætte næsen opefter.
  Arne Sigtenbjerggaard, borgmester, (V), Vejle: "Jeg tager det med til økonomiudvalget, og så skal jeg selvfølgelig have en juridisk vurdering på, hvad vi har af muligheder og om vi har nogen muligheder i den her sag."
  Borgmester Arne Sigtenbjerggaard, Venstre, siger til TV SYD, at han synes mødet gik godt.
  - Jeg synes, at det var vigtigt, at vi satte os i det samme rum og kunne høre oplevelsen fra begge sider af.
  Arne Sigtenbjerggaard vil nu tage sagen videre.
  - Jeg tager det med til økonomiudvalget, og så skal jeg selvfølgelig have en juridisk vurdering på, hvad vi har af muligheder og om vi har nogen muligheder i den her sag, og så må økonomiudvalget være med at finde ud af, hvad vi gør i den her sag.
  Tilbage står Søren Kromann, hans datter og svigersøn og deres dyre byggegrund.
  - Jeg håber på, at der er nogle politikere i byrådet, der siger, at de ikke gider at finde sig i, at borgerne bliver behandlet på den måde. Og så tager action på, at vi får en kompensation, der svarer til det beløb, som vi har haft af ekstra udgifter. Og så er sagen lukket fra vores side.
  I første omgang har kommunen bedt parrets byggefirma om at dokumentere, at det var nødvendigt at fjerne mere jord på grunden.
  